Kik vagyunk? VI.
Egy befogadó gyülekezet vagyunk
1Kor 9:19–27
Lekció: 

Isten nem magányos keresztyénnek teremtett minket. Az ő tervében már az örökkévalóságban is egy nép szerepelt. Krisztus azért halt meg, hogy megváltsa és megtisztítsa saját népét (Tit 2:14). Keresztyénként egy néphez tartozunk, Isten családjának tagjai vagyunk. Nem vagyunk magányosak, nem élhetünk elkülönült, izolált életet. Krisztus a mi lelki életünk keretéül az egyházat jelölte ki – ebben a földi életben egyre inkább össze kell nőjünk egy testté. Találkoznunk kell egymással nem csak vasárnap, számon kell tartanunk egymást, figyelnünk egymásra, imádkoznunk egymásért és szolgálnunk egymásnak. Ezt jelenti, hogy egy egymást szerető gyülekezet vagyunk. 
Ám amikor Jézus a második nagy parancsolatban azt mondja, hogy „Szeresd felebarátodat, mint magadat!”, akkor vajon csak a keresztyénekre gondolt? Vajon a szeretet kimerül abban, ahogy ezt a gyülekezetben megéljük? Aligha. Keresztyénként felelősségünk van az egyházhoz nem tartozók felé is – mint az irgalmas szamaritánus példázatában, ahol társadalmi, vallási, kulturális különbségek sem választhattak el a másikon való segítségnyújtástól. 
De hogyan szeretünk másokat? A felolvasott részben Pál apostol azt mondja, hogy „mindenki szolgájává lettem, hogy minél többeket megnyerjek.” (9:19) A legfőbb jó, amit másoknak adhatunk, amivel másokat szerethetünk, ha megnyerjük őket, azaz megismertetjük velük Krisztust. Mindez persze nem zárja ki – sőt, feltételezi – a segítség egyéb formáit. Ám a fő cél, aminek hajtania kell, a Krisztusnak való megnyerés, más szóval az evangelizálás. Ám az evangélium átadása nem csupán egyszerű beszéd. A mostani rész hangsúlyozza, hogy ez járjon együtt egy szerető, befogadó, másikhoz lehajoló, és bizonyos mértékben a másikhoz hasonuló lelkülettel. Éppen ezért a „Kik vagyunk?” kérdésre adott hatodik választ úgy fogalmaztam meg, hogy egy befogadó gyülekezet vagyunk.
Ám nincs helyes befogadás az evangélium iránti szenvedély nélkül. Először tehát azzal szeretnék foglalkozni, hogy miért volt ilyen csodálatos Pál számára az evangélium, hogy azért mindenki szolgájává kész volt válni. Másodszor pedig azt vizsgálnánk, hogy mit jelent a befogadás, és hogyan növekedhetünk ebben.
1. Szenvedély az evangélium iránt
Olyan könnyű az evangelizálást egy kötelességre redukálni. „Kedves keresztyén testvérem, többet kell beszélned az evangéliumról!” Erre jó keresztyénként bólogatunk, majd amikor nincs igazán változás az életünkben, a lelkiismeretünk furdal, és elkeseredünk. Van-e kiút ebből a csapdából?
Úgy gondolom, van. Ha valami világos ebből a fejezetből, akkor az, hogy Pál nem kényszerből hirdette az evangéliumot. Amit vállalt, önként tette: „belső kényszer hajt” (9:16); „Mert ha önként teszem ezt, jutalmam van.” (9:17) A célja, jutalma az evangélium volt: „Mindezt az evangéliumért teszem, hogy nekem is részem legyen benne.” (9:23)
Vagyis Pál látott valamit az evangéliumban, ami őt megelégítette. Mint a festő, aki a legritkább esetben fest pénzért vagy kényszerből – öröme és kedves időtöltése, ha ecsetjével és vásznával bíbelődhet. Mint a jó tanár, aki nem parancsból foglalkozik a diákkal, hanem munkaidején túl is figyelmet és energiát szán rá, hogy fejlessze és megjobbítsa őt. Mint a szerelmes férj, akinek nem lehet többet és jobbat előírni, mint hogy feleségével töltsön időt. 
De mi ragadta meg Pál ennyire az evangéliumban? Teológusok felhívták a figyelmet, hogy Pál magatartása ebben a részben az Úr Jézusét tükrözi.[footnoteRef:2] Pál először is azt írja, hogy „ a törvény alatt valóknak törvény alatt valóvá [lettem]” (9:20). Ez a gondolat nem Pál fejében fogant meg először. Egy másik levelében azt írja: „elküldte Isten az ő Fiát, aki asszonytól született a törvénynek alávetve, hogy a törvény alatt levőket megváltsa.” (Gal  4:4–5) Gondoljunk bele egy pillanatra! A mózesi törvényeket Isten azért adta az ő népének, hogy rajtuk keresztül az eljövendő Messiásról tanuljanak. Ahogy Pál fogalmaz, ezek a törvények a „kiskorúság” idejére szóltak. A törvény megkötötte a zsidókat számos dologban: áldozati, ruházkodási, étkezési rendelkezésekben, hogy így készítse fel őket a Messiás érkezésére. És a Messiás eljött. A világegyetem legfontosabb személye a földön emberré lett. Aki alkotta a Tejutat hatalma szavával, aki megtervezte az emberi szerveket az ő bölcsességével, itt van. Ám nem királyként viselkedik. Hanem alattvalóként. Pontosan betartja mindazokat az előírásokat, amelyek rá mutattak előre. Áldozatot mutat be, és megfizeti a templomadót (Mt 17:24–27). Engedelmeskedik a gonosz főpapoknak és világi uralkodóknak, akik az ő akarata folytán lehetnek hatalomban. Szabadsága lenne mindezek alól kivonnia magát. Ám nem teszi. Miért? Azért, mert szeret minket, és tudja, hogy ránk viszont vonatkozik a törvény. Ám mi azt képtelenek vagyunk megtartani. Így helyettünk magára vállalta a törvény betűig való megtartását, alávetette magát az emberi hatalomnak, hogy engedelmes legyen értünk. Feladta a szabadságát, és megmentett minket. [2:  Különösen Thiselton, A. C. (2000). The First Epistle to the Corinthians: a commentary on the Greek text. Grand Rapids, MI: W.B. Eerdmans, 707–708. old. Erre hivatkozik még Gordon Fee (1987): The First Epistle to the Corinthians, The New International Commentary on the New Testament, Eerdmans, 421. old. is. De lásd még Hays, First Cor, 154. old., ill. L. S. Thornton, The Common Life in the Body of Christ (London: Dacre Press, 1944), 34–187.] 

Majd Pál azt írja: „a törvény nélkül valóknak törvény nélkülivé [lettem]” (9:21). Újra, ezt nem Pál találta ki. Az Úr Jézus már földi szolgálatában is világossá tette, hogy az ő szabadítása nemcsak a zsidóknak szól. Megkereste és megmentette a samáriai asszonyt, meggyógyította a siro-főníciai asszony fiát. Kész volt átlépni azokat a társadalmi és kulturális kereteket, amelyekbe született, hogy megmentse a nem-zsidókat is. Ezért lehet Jézus Krisztus a te és az én megváltóm is. A mi megváltónk, akik nem születtünk zsidónak, mégis élhetünk és üdvözülhetünk, mert Jézus Krisztus odalépett a törvény nélkül valókhoz is. Ám Jézus „törvénynélkülisége” mégis az ő halálában mutatkozott meg legjobban. Pogányok kezébe adták, keresztre feszítették, és a szent városon kívül szenvedett – mindezzel a szégyenletes halállal azt üzenték, hogy ő egy törvénytelen gonosztevő, akinek nincs helye Isten népe körében. És igen, Jézus átokká vált értünk, hogy megmenthessen minket. 
Végül harmadszor Pál azt írja: „az erőteleknek erőtlenné lettem” (9:22). Van-e kifejezés, amely jobban leírja Jézus megalázkodását? A Fiúról úgy beszél a Szentírás, mint erős Istenről és az örökkévalóság Atyjáról (Ézs 9:6) – mégis, amikor Földre jött, nem dicsőséggel és hatalommal érkezett. Hanem megüresítette önmagát és szolgai formát vett fel (Fil 2:6–8). Ahogy Ézsaiás mondja, erőtlenségeinket ő vette el, és betegségeinket ő hordozta (Mt 8:17). Jézus Krisztus sosem volt gőgös és fennhéjázó. Őt megközelíthették a gyerekek, az asszonyok, a leprások, a számkivetettek. Mindenható ereje abban mutatkozott meg, hogy tudott a gyengékhez lehajolni, és velük részt vállalni. Részese lett a mi emberi életünknek, és hozzánk hasonlóan mindenben megkísértetett. Mindezt azért, hogy hiteles képviselőnk lehessen, akihez bátran mehetünk minden gyengeségünkkel. 
Az evangélium csodálatos. Egyszerre szól a vallásosoknak és szigorúaknak, mint az istenteleneknek és lazáknak. Sosem vagy elég erős vagy okos, hogy ne lenne szükséged Jézusra, ám sose lehetsz túl gyenge, hogy ő ne hajolna hozzád. Az evangélium minden emberhez szól, minden embernek alkalmas, minden emberen képes segíteni. Hiszen az evangélium közepén álló Jézus Krisztus mindenkinek mindenné lett, hogy némelyeket megmentsen. 
Te látod ezt a csodás Jézust? Az életedet megérintette az ő keze? Megmentett a törvény átkától, az örök halálból, Isten haragjától? Akkor emlékezz arra, hogy milyen csodálatos ez az örömhír!
1. A mi részünk az evangéliumban: bemutatni Jézus lelkületét
Pált, az önigazult farizeust az evangélium összetörte, és felépítette. Az evangélium elvette régi életét, és egy újat, örökkévalót adott neki. Számára az élet Jézus volt, és azon igyekezett, hogy mindent az evangéliumért tegyen, „hogy neki is része legyen benne” (9:23). Hogyan? Úgy, hogy igyekezett saját példáján keresztül is bemutatni az evangéliumot. Gondoljunk a fiatalokra, akik kedvenc focistájukért vagy zenészükért készek változtatni kinézetükön. Hozzájuk hasonlóan Pálnak is volt egy példaképe: az Úr Jézus, és őt akarta másolni. Mégpedig úgy, hogy kész volt feladni a saját szabadságát, kényelmét, preferenciáját, hogy másokkal is megismertethesse őt.
Valószínűleg felmerül bennünk: de ez nemcsak a lelkészeknek vagy misszionáriusoknak szól? Nem, hiszen a 24. verstől a felszólítás már többes számban szól: „Úgy fussatok, hogy elnyerjétek.” (9:24) És: „mi pedig azért [futunk], hogy hervadhatatlan [koszorút nyerjünk].” (9:25) Egy misszionárius vagy lelkész munkája szélesebb, de az alapvető elhívás, hogy „részünk legyen az evangéliumban”, minden keresztyénnek szól.
Mi módon mutathatjuk be tehát az evangéliumot? Pál apostol három csoportot hoz elénk.
 A törvény alatt lévők. Az első a törvény alatt lévők, vagyis a zsidók, akik ragaszkodtak a mózesi törvények és ceremóniák betartásához. Pál a Krisztustól kapott világosságában tudta, hogy őt a mózesi törvény már nem köti. Ahogy írja: „mindenkivel szemben szabad vagyok.” (9:19) Ám ez nem tette felfuvalkodottá és ítélkezővé őt. Nem a mózesi törvény hiábavalóságáról kezdte el győzködni a nem-keresztyén zsidókat. Hanem kész volt feladni a szabadságát, hogy közös kapcsolatot létesíthessen velük, és utat nyisson az evangélium üzenetének. Ezt látjuk akkor, amikor Jeruzsálembe hazaérkezett, és elvégezte négy, fogadalmat tett férfival a megtisztulási szertartást (ApCsel 21:22–26). Nem akarta senki előtt bizonyítani, hogy ő már „felvilágosultabb”, és tisztábban lát a törvény tekintetében. Hanem csendben alávetette magát annak.
Pálhoz hasonlóan mi is találkozhatunk emberekkel, akik bizonyos területeken szigorúbbak és merevebbek. Lehet, hogy bizonyos ételeket nem esznek, némely szabályokhoz mereven ragaszkodnak – pedig Isten ezekben szabadságot adna. A csapda az, hogy ilyenkor „beleakadjunk” ezekbe a felszínes dolgokba. Órák százait el lehetne vitatkozni a vegetarianizmuson az adventistával, a kötelező böjtön a katolikussal, vagy a véradáson a Jehova tanújával. De kell-e? Kell-e fitogtatni a szabadságodat? Meg kell ítélned-e az ő vélekedését? Nem. Isten annyit mond, hogy hasonlíts az Úr Jézusra, és bátran add fel a szabadságodat. Vállalj némi merevséget, kényelmetlenséget, szükségtelen korlátozást, ha kell, hogy ezzel kapcsolatot létesíts. Fogadd be a szigorúbbat és merevebbet, hogy így Krisztust megismerhesse az életeden keresztül.
A törvény nélküliek. A második csoport mondhatni az ellenkezője az előzőnek: a törvény nélküliek. Vagyis a pogányok, akik nem tudtak, és nyilván nem is éltek a mózesi törvény szerint. Akiket ismét könnyű lenne lenézni tudatlanságuk vagy lazaságuk miatt. Ám nem ez Krisztus útja. Nem tehetem meg, hogy a szabadossal a nem lényeges dolgokon vitázzak. Hanem még velük is kapcsolatot építek, részévé válok életüknek, és engedem, hogy ők belépjenek az enyémbe azért, hogy megnyerjem őket Krisztusnak.
Pál hozzáteszi azt is, hogy „nem vagyok Isten törvénye nélkül, hanem Krisztus törvénye szerint élek”, és ezzel hangsúlyozza, hogy ez a befogadó magatartás nem ad engedélyt a vétkezésre. Krisztus törvénye köt engem. Nem mehetek együtt a világival addig, hogy bűnös tetteiben részt vállaljak – ez nem a Krisztusnak való megnyerés! Azonban szabadságom van megtenni mindent, amit nem bűn, ha ezzel Krisztusnak készítem elő az utat.[footnoteRef:3]  [3:  Roy E. Ciampa and Brian S. Rosner, The First Letter to the Corinthians, The Pillar New Testament Commentary (Grand Rapids, MI; Cambridge, U.K.: William B. Eerdmans Publishing Company, 2010), 431.] 

Ez egy pengeélen való harc. Hiszen az emberi természetünk annyira fogékony a lazaságra, és könnyen csábítható a bűnre. Éppen ezért kell hangsúlyoznunk, hogy Krisztus törvénye sosem alku tárgya. A keresztyén szabadság célja nem az én vágyaim kiélése. Hanem a Westminsteri Hitvallás így fogalmaz:
„A szabadság, amelyet Krisztus az evangélium által szerzett a hívőknek, abban áll, hogy […] szabad menetelük van Istenhez, és alázatosan engedelmeskednek neki, nem szolgai félelemből, hanem gyermeki szeretetből és jóakaratból.” (Westminsteri Hitvallás, 20.1)
A szabadságunk az engedelmességre és a Krisztus hirdetésére van, nem a lazításra, kényelemre vagy bűnre! Ám ezt elmondva, mégis fent kell tartanunk, hogy nyitnunk kell a világiak, szabadosak, és lazák felé. Különbséget kell tennünk a közömbös és a bűnös dolgok között,[footnoteRef:4] és rugalmasnak lennünk ez utóbbiban, nem ítélgetve minden vélekedésüket. Lehet, hogy megvannak a szokásaid, életed kerete, amelyek között biztonságban érzed magad – de amely lehet, hogy távol tartja nem hívő szomszédjaidat. Van-e olyan, amit feladhatnál, hogy több kapcsolatod legyen velük? Vannak-e dolgok, amelyeket jobb inkább nem szóvá tenni az életükben, hogy ne zárd el a Krisztushoz vezető utat? Ha nyilvánvaló bűn van az életükben, a lenézés vagy megvetés helyett tudsz-e úgy nézni rájuk, mint Krisztusra szoruló emberekre, és szeretettel nyitni feléjük? Tudsz-e félretenni minden akadályt, hogy az evangéliumot közölhesd velük? Isten azt kéri tőlünk, hogy tudjunk befogadók lenni, még akkor is ha nem értünk egyet mindennel. De szeressük őket, és mutassuk meg nekik Krisztust szóban és cselekedetben. [4:  John Calvin and John Pringle, Commentaries on the Epistles of Paul the Apostle to the Corinthians, vol. 1 (Bellingham, WA: Logos Bible Software, 2010), 306.] 

Az erőtlenek. A harmadik csoport az erőtleneké. A legvalószínűbb, hogy itt olyan hitetlenekről van szó, akik nem rendelkeztek vagyonnal, hatalommal, társadalmi befolyással. Akik a társadalmi ranglétra alján helyezkedtek el, akiket megvetettek, de akik éppen ezért nagyon is vágytak az elfogadásra és elismerésre. [footnoteRef:5] Pálnak feléjük is volt stratégiája. Pál evangéliuma nem a nyerteseknek szóló örömüzenet volt. Nem a siker és jólét evangéliuma. Hanem annak a Megváltónak az örömhíre, aki a gyengék közé jött, hogy az ő erejéből mi is erősek lehessünk (2Kor 12:9–10).  [5:  Anthony C. Thiselton, The First Epistle to the Corinthians: A Commentary on the Greek Text, New International Greek Testament Commentary (Grand Rapids, MI: W.B. Eerdmans, 2000), 706.] 

Éppen ezért befogadónak kell lennünk a közénk jövő és körülöttünk élő erőtlenek felé is. Pálhoz hasonlóan nem azt nézni, hogy nekem ki kedves, én kiből nyerhetek, és kivel érzem komfortosan magamat. Hanem kifejezett céllal odalépni azokhoz, akikhez amúgy sose mennél, hogy felemelhesd tekintetüket a reményt adó Krisztusra. Kész vagy-e erre?
1. Végső megjegyzés az önmegtagadásról
Pál megállhatna itt is, ám nem teszi. Hanem az utolsó bekezdést az önmegtagadásnak és kitartásnak szenteli. Úgy gondolom, hogy ez nem véletlen. Az a Krisztusnak átadott élet, amiről Pál beszél itt, a szolgálatról és önmagam háttérbe helyezéséről szól. Éppen ezért keresztyénekként edzetteknek kell lennünk az önmegtagadásban, vagy ahogy Pál nevezi: „megsanyargatom a testemet, és szolgává teszem.” (9:26)
Olyan világban élünk, amikor ez különösen támadás alatt van. A jóléti társadalomban hozzászoktunk vágyaink minél hamarabb és folyamatos kielégítéséhez. Morgolódni tudunk, ha két napig nincsen nyitva a bolt, ha egy megállóval arrébb kell mennünk gyógyszertárba, ha öt percet kell várnunk a bevásárláskor. Nagyon kevés az önfegyelmünk. Ezt pedig a keresztyén életbe is áthozzuk, ezért fáradtság miatt könnyen lemondunk az alkalmakról, kényelmünk miatt nem látogatunk meg testvéreket, szervezetlenségünk miatt elhanyagoljuk a gyülekezeti szolgálatot. 
Ahhoz tehát, hogy alkalmas és hatékony szolgái legyünk Krisztusnak, tanulnunk kell testünk uralását. Hozzá kell szoknunk, hogy ez a világ nem a kényelmünkről szól, hanem sok nehézségről és szenvedésről. Ám ezzel nincs semmi baj. Hiszen ezen az edzésen keresztül a mi drága ÚR Jézusunk példáját követjük, és kincset nyerünk az elkövetkező világra.
[bookmark: _GoBack]Tehát arra kérlek, szeretett testvérem, hogy legyen terved az önfegyelemre! Ahogy egy keresztyén szerző írja,[footnoteRef:6] az önfegyelem olyan, mint egy felállított dominóoszlop: az egyik területen gyakorolt önfegyelem átterjed a másikra is, mint ahogy egynek elhanyagolása romba döntheti a másikat is. Éppen ezért próbálj meg legalább két területen változást elérni, és testedet uralni. Elhatározhatod, hogy ha törik, ha szakad, nem fogsz kihagyni csendességet vagy igei alkalmat. Hozzácsatolhatod ehhez a reggeli felkelést, a sportot vagy az ételben való mértéktartást. Bárhogyan is, lásd meg, az önfegyelem szükséges a Krisztust dicsőítő jó cselekedetekhez, így a külsősök iránti szolgálathoz és befogadáshoz is. [6:  Tim Challies (2015): Do More Better: A Practical Guide to Productivity, Cruciform Press, 25–26. old.] 


Azt kívánom, szeretet gyülekezet, hogy ne csupán egy felszólítást vagy kényszert lássatok az evangelizálásban. Hanem újra és újra tudjatok eljutni Krisztusig, és benne gyönyörködjetek. Az ő iránta való szenvedély mozgasson, hogy mindenkinek mindenné tudjatok lenni, és így megnyerjetek némelyeket. Ámen.

